ማህበሩ ከ646 ሚሊየን ብር በላይ ብድር ለደንበኞቹ ሰጠ
 – የአዲስ ብድርና ቁጠባ ተቋም አክሲዮን ማህበር ባለፉት10 ወራት ከ646 ሚሊየን ብር በላይ ብድር ለደንበኞቹ መስጠቱን አስታወቀ።የማህበሩ የገበያ ጥናትና የህዝብ ግንኙነት ዳይሬክተር አቶ ጌታቸው ካሳሁን ዛሬ ለዋልታ ኢንፎርሜሽን ማዕከል እንደገለፁት፤ ማህበሩ 646 ሚሊየን 34 ሺ 756 ብር ብድሩን የሰጠው ለ26 ሺ 526 ደንበኞቹ ነው።የሰጠው ብድር ከባለፈው አመት ጋር ሲነፃፀርም በ5 ሚሊየን 843 ሺ 544 ብር ዝቅ እንደሚል ጠቁመው፤ በተበዳሪ ቁጥሩ ሲታይም የዘንድሮው በ663 ሰዎች እንደቀነሰ ተናግረዋል። ማህበሩ ከሰጠው ከመደበኛና ከውዝፍ ብድር ውስጥም 426 ሚሊየን 648 ሺ 249 ብር ለመሰብሰብ አቅዶ 407 ሚሊየን 521 ሺ 942 ብር መሰብሰብ መቻሉን ተናግረዋል።ማህብሩ ቁጠባን በማሰባሰብ ረገድም 593 ሚሊየን 835 ሺ 997 ብር መሰብሰብ መቻሉን ገልፀው፤ ይህም ከአምናው ጋር ሲነፃፀር በ159 ሚሊየን 729 ሺ ብር ብልጫ እንዳለውም ተናግረዋል።እንደ አቶ ጌታቸው ገለፃ ከማህበሩ በተለያየ መንገድ ብድር የወሰዱ ደንበኞች ለ45 ሺ 556 ሰዎች አዲስ የስራ ዕድል ሊፈጥሩ እንደሚችሉ መናገራቸውን ዋልታ ኢንፎርሜሽን ማዕከል ዘግቧል።